s sechzehnti muentschi

ich han mir jetzt die laengschti ziit gedanke gmacht de morge scho … also so oeppe e halb stund oder so, um was es bi dere mundart gegenueber englisch sach geit
warum ich weli sprach waehle
ich bin froh, dass ich wieder mal en anderi gschicht chan verzelle mit em seipur de meila de nata und de anderne fuef fruende wo zaeme e gsellschaft moechted uufbaue haelfe wo sich nid ufs 
gsetz stuetzt uf es stueck papier oder uf waffene uf polizei oder militaer oder gfaengniss, uf en richter wo entscheidet wer richtig oder falsch gmacht hett … nei die 8 fruende und fruendinne glaubed
ad chraft vom hier und jetzt, vom anarchismus inere form wo immer wieder neu die jetzt hie anwesende mitenand usmached, wie sie wei mitendand laebe
ohni reglement ohni vorschrifte ohni grichtsbschluess a hueser gnagelt
ich bin immer wieder ganz baff wenn ich die plaketene laese abolzed a chilene oder a anderi hueser wo so irgendwo in der mitti zwuesche oeffentlich und privat sind … der richter sounso vo dem und dem grichtskreis erlaet hiermit de entscheid dass jeglichsti stoerig vo dem bsitz mit buess vo soundsoviel bestraft wird … i dene silbergraue metalltaefeli aklebt a die meistens sehr kostspielig baute hueser … i dene demonstratione vo staatsgewalt isch euses system sehr guet uf de punkt bracht
die mensche wo i dene hueser wohne arbeite oder ihre kult betriibe, moechted sich nid iilaa uf de moment, moechted nid vor tuere gaa und mit dene luet rede wo de platz vor ihrer tuer moechted bruche zum bettle, was ja heisst oepper um hilf zfrage, isch wichtig das nid zvergesse, hett doch das wort bettle i dere mundartkultur en ziemlich negative besetzig uebercho … oder moechted skaetboard fahre vor der tuer vomene verwaltigsgebaeude und und und
die luet wo de richter beuftraget ganz genau festzlege was vor dere huestuer uf dem glaend vo dere firma oder organisation darf passiere und was unter adrohig vo geldstrafe nid erwuenscht isch … 
was sind das fuer luet, vielliecht isch ene ihri ziit zchostbar als dass sie jede zweite oder dritte tag 20 minute moechted investiere um dere person vor de chile oder im paerkli um das verwaltigsgebaeude zerchlaere werum dass sie jetzt nid doerfted hie stah und anderi mensche um hilf fraege wo uf em weg sind in en ruum wo sie gott um hilf bitte werded
aber ich bin wieder mal abdriftet, han doch welle chli verzelle was vorteil und nachteil vom schwiizerduetsch schriibe isch
also vorteil fuer mich isch ganz sicher dass ich wieder mal e chli anderi figure chan erdenke usser de ascende perma maima nurumleau luanshe und so wiiter, isch ja scho fascht scho en obsession, es besetzt sii vo dene figure, vor allem die sach wo der andreas wo das hier schriibt, also ich … sich mit de ascende figur so starch zaemebindet und regelmaessig depressione, niedergschlageni gfuehl hett well er dene ideal aspruech a sich selber nid mag gnuege, well er immer wieder die gliiche trickli mit sich aastellt, immer wieder is schnell und hastig esse verfallt, immer meh au wieder
milchprodukt ist, no immer nid biologischi lebensmittel iichauft und au i sine soziale kontakte nid das ideal lebt vom immer wieder neu ufenand zuegoo, sondern gwuessi mensche, es werded immer meh … systematisch uusblendet us sim gsichtskreis, sich irgendwie entschiide hett, mit dene mensche eifach nuemme blickkontakt uufznaeh, sie gwuessermasse nuemme zregistriere
en andere ganz neue aspekt isch dass ich mit dem mundart schriibe au es ganz neus gfuehl vor verbundeheit mit dem spraachruum gschpuere, voll schoen eigentlich, es tuet mer ja fascht scho leid dass ich immer wieder mit dere uustrittsidee muess cho, vor luuter wohligi heimatgfuehl, aber es isch wichtig, jede vertrag soett e klausle ha won der uustritt beschriibt wone moeglichkeit aabuetet
us dem vertrag uuszstiige … ussert dass der einzelni mensch nid wuerklich herr und meister vo sim eigene koerper waer, also lut dene luet wo didee vor uustrittsklausle taechted ablehne
das waer ja dkonsequenz, wenn ich noed chan ja oder nei saege, wenn ich noed chan entscheide ob ich mitglied vo dem oder diesem briefmarkesammlerverein moecht sii oder ob ich doch lieber schach spiele i minere freiziit, oeb ich lieber taechti direkt mine mitmensche helfe anstatt en stuervogt im nacke zha wo mir es formular is huus schickt wo nich em alles setti verzelle wo ich so gmacht han letztschs jahr … also ich finde transparenz super, aber wenn denn en transparenz wo peer to peer isch, also direkt vo glichgsinnte zu glichgsinnte, jede mensch soett choenne frei entscheide wem er oder sie moecht was us sim oder ihrem lebe verzelle … egal ob jetzt wieviel geld eine oder eini verdient oder wieviel mal meh id ferie gange isch oder wieviel mal me is kino gange isch letzts jahr
es isch fuer mich wichtig, dass ich uf dem weg uf dem schribensweg mich gegenueber all dene mensche uessere wo mich i mine letzte 42 jahr zum teil spontan aber oft au systematisch hei versuecht fuer ihri zweck zmissbruuche, meistens denn no mit so mehr oder weniger guet iiluechtende argument wie … jede muess doch oeppis zum gmeinwohl biitraege …
um dademit ihri materielli uuffassig vo dene biitraeg ueber mini fiinstofflichi vorstellig vo biitraeg zstelle 
ich bin leider immer wieder und leider au huet no e zielschiibe fuer mensche, wo am liebste allne sozialhilfe empfaenger und invalideversicherigs rentner taechted zwangsmassnahme ufdraenge damit sie au de ganz tag i dem hamsterrad iigspannt sind, dass ihri gedanke sich au um meh haa, besser sii als anderi, meh verdiene, meh uf ziite schafffe, e bessers aaseh vor de andere ueberzcho … all de brunz wo siit jahrtuusige uf dem planet lauft und vor allem vom empire, em roemische imperium, denn vom britische und huet vom usa und eu diktat gfoerdert wird
luet denked nid drueber nach was dwoerter freiheit und selbstbestimmig taechted beduete, denked nid an es eignigs huesli ohni schulde und a euches gmuesgaertli …
denket a de oder diese spion uf de 20 meter grosse liinwand won ihr choit bewundere mit was fuer raffinierte maschineli er wie wieviel ach so boesi feinde chan eliminiere …
lenked uechi uufmerksamkeit uf de oder diese politiker wo euch verspricht, dass das oder dieses umgsetzt wuerdi 
denked nid a das wo ihr fuer uech choend sii, taenked ad abhaengigkeit vo allem mit allem und dass es ganz vill besser isch es auto wo 10 000 kilometer wiit waeg hergstellt worde isch zchaufe
also eis wo im umkreis vo 100 km zaemebaut worde isch vo teili wo ir region fabriziert werded
denked nid a das gmues in uechem garte oder an oepfel vom baum won ihr us euchem fenster gsend
taenked viil lieber an kaffee und a schoggi, a mandarinli und a banane wo mehreri tuusigi kilometer hei greist und i de ursprungslaender de produzente es ziemlichs magers iikomme bescheret
taenked nid a das was ir region deheime isch sondern lenked uechi ufmerksamkeit uf die warene wo dank enere lasergstuerete kriegsmaschinerie jederziit ueberall uf der welt verfuegbar isch zu emene unschlagabar tuefe priis … werum isch e tafle schoggi guenstiger als en birewegge … warum isch e tasse kaffi gliichtuer wie en oepfelsaft
oh und ich moecht ja gar nid aafange drueber zrede was fuer en absoluti frechheit es isch, wenn fleisch guenstiger isch als chaes … also me muess sich das mal vorstelle, i de schwiiz cha mer regelmaessig sonderangebote beworbe gsee i de gratisziitige, wo vor allem fleisch vom schwein guenstiger verchauft wird als chaes
i mine auge isch das es zeiche dass oeppis nuemme guet isch, dass d fleisch produktions industrie mit aller chraft versuecht ihri ueberproduktion wiiter uufrecht zhalte mit dene guenstigschte
priise … sproblem derbi isch dass umso groesser dmengi a leid wo systematisch gschaffe wird, also umso meh tier systematisch zuechted und toeted werde ohni dass es e wuerklichi not gaebt, also 
ohni dass es wuerklich noetig waer, eifach nur wells gueti gwuenn abwirft das schlachtigsgschaeft, das gschaeft mit em unnoetige tod vo eusne mitlaebewaese
es isch ganz eifach respektlos gegenueber em tier, wo sis laebe hett gae, wenn sin koerper so guenstig verchauft wird
ganz gliich wie nich au wuerd en uufschlag uf de tabak akzeptiere well es doch vil schaede chan verursache das uebermaessigi rauche, so taenk ich au dass e umweltabgab uf fleisch en idee waer
aber ebe ich han hie genau sgliiche problem wie mit allne zwangsmassnahme
es isch eifach nid guet oepperem gege sin wille zzwinge meh zahle als er oder sie wetti zahle
ideal waer e situation wo der produzent und die vom konsum vomene produkt betroffene mensche … taechted de chaefer dchaeuferin informiere, was genau de chauf vo dem produkt uusloest ir umwelt beides ihr natuerliche und ihr menschliche umwelt, also weli mensche, weli tier, weli pflanze weli steine baech und wisene hend wiviel vo ihrem laebe gae fuer das stueck fleisch oder de mocke tabak … und so choenti respekt sich uufbaue, indem de moeglichi chaeufer choent gsee, was es alles bruucht bis es stueckli fleisch oder chaes oder tabak, e hanfbluete oder e nusstorte
in lade chunt 
ganz konkret, i dem szenario wo ne stadt oder es dorf oder sogar e ganzi region was heisst grad 10 oder 20 oder 30 doerfer und staedt nebedenand, wo unterenand e guets verstaendniss hei
und eigentlich keis interesse hei enand zkonkurrenziere, also innere sottige situation wo jedes einzelni vo dene doerfer und stedt wuered anere lokale gmeindsversammlig und oder gmeindeabstimmig mehrheitlich fuer de uustritt us der eidgenosseschaft stimme … und denn au grad wiiterfahre wuerded im aendere, was choent heisse, dass einige vo dene jetzt freie doerfer und stedt keini polizei wuered meh uufrecht halte, keini gfaengniss meh, keis militaer meh taechted finanziere … und ebe denn au grad gar keini zwangsabgabene vo ihrne mitbuerger und mitbuergerinne zverlange … was wuerd heisse, e freie gmeind im idealfall also inere progressive variante, enere fortschriitliche sich entwickelnde situation, taeti vo ihrne mitbuerger keini
stuere fordere oder irgendwelchi gebuehre pauschal 
hingege jedi dienstleistig wo gmeind fuer de einzelni macht, wuerdi separat abgrechnet 
also konkret wenn eine moechti dstrass benuetze, bruuchtis dadefuer e gwuessi gegeleistig wo zum biispil so choenti sii dass eine 50 kg oepfel vo de baeum um siis huus ablist und sie nach der ernti zu de gmeindsmitglieder verbii bringt wo sich um de straasse unterhalt kuemmered, oder er oder sie unterhalted die strassebauer mit emene gedicht vortrag, emene liederabed
oder hilft ihne bim verfasse vomene brief usw. 
didee hie waer, dass es keini stuere taecht bruuche, dass es keini festgleiti abgabene, keine reglement, keini fixe gebuehre taecht bruuche sondern dass de priis vonere war oder enere dienstleistig
lokal sich taecht aapasse a de verhaeltniss nid nur zwuesched de einzelne marktteilnehmer oder gemeinde iiwohner und iiwohnerinne
sondern au de hintergrund vo de einzelne mensche choent iifluesse id priisgstaltig
also wenn zum biispil en erbe vo enere lange familiegschicht us sich an andere ihre misslagene beriichere … wenn also sonen erbe uf de maerit gaaht oder emene mitglied vonere familie begegnet wo grad uf der andere siit vom tisch gsii isch, also generell zu dene ghoert wo ueber de tisch zoge worde sind, wo weniger gwalttaetig gsii sind, weniger ruecksichtslos sich hend benoh im wirtschaftliche wettstriite … also i dem moment choent ja der aermeri vom riichere en hoechere priis verlange fuer genau de gliichi oepfel woner vor es paar minute fuer en viertel vom priis het emene andere arme mensch verchauft
oder umgekehrt choent ja de richi erbe vo selber sini uebervorteilti situation iigseh und vo selber en doppelte oder druefache priis zahle, aber ebe ohni denn unterwuerfigi dankbarkeit defuer zerwarte oder bevorzugti behandlig, aber inere demuetige haltig, mit emene gfuehl, dass dur de ueber em durchschnitt zahlti priis es bizeli wiit vom vergane unrecht … vo dere gwaltawendende uebervorteilig wo sini familie hett praktiziert i de letschte jahrhunderte und dademit sind riich worde … dass mit em zahle vo ueberdurschnittliche loehn und priise immer au es bizeli vo unglichheit
chan abtreit werde
ganz aehnlich choented au produzente sich in en lose oder en feschtere bund zaemetue und ein teil vo ihrne iinahme in e solidaritaetskasse zreserviere, was heisst en notfallgrosche, en batze wo choenti bruucht werde um dem oder em andere zunftsmitglied oder ebe moderner gseh … mitglied vonere solidaritaets gmeinschaft … denn zhelfe wenn er oder sie dhilf bruucht
im grosse und ganze gseeh geichts in ere freie gsellschaft dadrum, moeglichst ohni regle zaemezlaebe, moeglichst keini gsetz uufzschriibe oder enand in irgendenere wiis vorzschriibe was
jetzt guet oder schlaecht seg
wie ja scho mehrmals erwaehnt, glaubt de author, dass es dadezue sehr vo vorteil choent sii wenn jede mensch wo kein bsitz hett gerbt oder nuett meh vom erbi hett, wenn sone mittellose mensch
vo de freie gmeind, enere gmeind wo uustrete isch us dem schwiizerische nationalstaat, es stueckli land taeti uebercho wo er oder sie choent es eignigs huesli druff baue ganz wie ner oder sie moecht… oeppe 500m2 taechted lange um denn au no die eigene haerdoepfel, rande, ruebli zwible und chnoblauch aazpflanze und villicht no de einti oder anderi oepfelbaum und boumnussboum
uf sonere grundlag choent denn solidaritaet wachse, jede choent selber entscheide mit wem ir gmeind oder mit wem vo anderne gmeinde er oder sie sich moechti zaemetue fuer sich gegesiitig
abzichere gege die oder die andere moegliche notlage
also fuer de andreas isch es wichtig, dass er immer wieder emol sich die grundsaetzliche gedanke macht und es isch meh so oeppis wie ghirnwoesch, er tuet sich selber sis eigene ghirn waesche
vo all dem ziitig laese und hundert millione budget film konsum vo dere masserealitaet, vo dere massehypnose wo ois emene sportwage hinterherluege laat wo e halbi million franke chostet
wo ues emene mensch uufmerksamkeit schenke laat ueberd norm uuse, wo en tuusig fraenkige aazug annehett oder es handtaeschli vor sich her treit wo villicht sogar zweituusig kostet het, soviel wie oepper mit em tuefe lohn en halbe monat defuer muess schaffe … also ich tue mir selber shirn waesche indem ich mir immer wieder vorbete, um was es denn wuerklich geit im menschliche zaemelaebe … nid oeppe drum moeglichst vil fuer sich selber uf ziite zraffe, moeglichst en hoche lohn zha oder es aaseh ir gsellschaft 
sondern es geit drum moeglichst wenig liide zverursache, moeglichst wenig zwang und druck uf anderi uuszuebe, moeglichst viil freiruum gae jedem lebewese wo eim begegnet
das isch de intensivwaschgang wo ich immer wieder mal mir selber zguet laa cho
und fuer das isch dmundart sehr guet, isch es doch die sprach wonich die erste zwoelf oder so jahr vomim laebe vor allem han glosed und gredet






